ভুতুড়ে ভোটার এড়াতে দলগুলিকে বিএলএ নিয়োগের আর্জি কমিশনের

ওয়েব ডেস্ক: ভোটার তালিকা (Voter List) নিয়ে এবার আরও সতর্ক নির্বাচন কমিশন (Election Commission of India)। আসন্ন কালীগঞ্জ বিধানসভার উপনির্বাচন (By Election)। ভবিষ্যতের নির্বাচনে ভোটার তালিকা নিয়ে যেন কোনওরকম বিভ্রান্তি তৈরি না হয়। সেজন্য রাজ্যের রাজনৈতিক দলগুলোর কাছে সার্বিক সহযোগিতা চাইল মুখ্য নির্বাচনী আধিকারিকের দপ্তর। শুক্রবার সর্বদল বৈঠকে প্রতিটি রাজনৈতিক দলের কাছে বুথ লেভেল এজেন্ট বা বিএলএ নিযুক্ত করার আর্জি। রাজনৈতিক দলগুলোর দৃষ্টি আকর্ষণ করলেন রাজ্যের ভারপ্রাপ্ত মুখ্য নির্বাচনী আধিকারিক দিব্যেন্দু দাস। নদীয়ার কালীগঞ্জ বিধানসভার উপনির্বাচন উপলক্ষে বিশেষভাবে সংশোধিত ভোটার তালিকা তৈরির নির্দেশ দিয়েছে নির্বাচন কমিশন। এই কর্মসূচিকে সফল করতে রাজ্যের প্রতিটি রাজনৈতিক দলের কাছে বুথ লেভেল এজেন্ট বা বিএলএ দেওয়ার আর্জি জানাল মুখ্য নির্বাচনী আধিকারিকের দপ্তর।

সরকারি আধিকারিক অথবা বুথ লেভেল অফিসাররা ভোটার তালিকা সংশোধন বা পরিমার্জনের কাজ করবেন। পাশাপাশি রাজনৈতিক দলগুলির বুথ লেভেল এজেন্ট সে কাজে সাহায্য করবেন। ভোটার তালিকাগুলো খতিয়ে দেখা। তাঁদের পারিবারিক পরিচয় সম্পর্কে জানা। তা কতটা সঠিক সে সম্বন্ধে আলোচনা করে কমিশন এবং রাজনৈতিক দলের প্রতিনিধিরা যৌথ উদ্যোগে সংশোধিত ভোটার তালিকা তৈরি করবেন। যাতে নতুনভাবে তৈরি হওয়া ভোটার তালিকা নিয়ে কোনও রকমের বিভ্রান্তি তৈরি না হয়। নির্বাচন কমিশন ভোটার তালিকা নিয়ে আর কোনও রকম বিতর্ক তৈরি হতে দিতে নারাজ বলে জানিয়েছেন রাজ্যে মুখ্য নির্বাচনী আধিকারিক এর দপ্তরের আধিকারিকরা।

আরও পড়ুন: অক্সফোর্ডে মমতাকে বিক্ষোভ, পথে মহিলা তৃণমূল কংগ্রেস

ভোটার তালিকা নিয়ে বিভ্রান্তির জেরে প্রশ্নের মুখে বারবার রাজনৈতিক দলগুলো দাঁড় করিয়েছে নির্বাচন কমিশনের নিরপেক্ষতাকে। ইতিমধ্যেই ভুতুড়ে ভোটার বা ডুপ্লিকেট এপিক নম্বর নিয়ে জাতীয় রাজনীতিতে শোরগোল পড়েছে। সংসদে লোকসভা ও রাজ্যসভার দুই অধিবেশনে তুমুল হই হট্টগোল হয়েছে। অধিবেশন ওয়াক আউট করেছেন বিরোধী সাংসদরা। রাজ্যে ৬০০-র বেশি ডুপ্লিকেট এপিক কার্ড বাতিল করতে হয়েছে। হরিয়ানা, গুজরাত, পঞ্জাব সহ বিভিন্ন রাজ্যেও বহু ডুপ্লিকেট এপিক কার্ড বাতিল করা হয়েছে। এই আবহে নদীয়ার কালীগঞ্জ সহ দেশের আটটি বিধানসভা উপনির্বাচনে যাতে নতুন করে নির্বাচন কমিশনের কাজ নিয়ে বিতর্ক তৈরি না হয় সেদিকে সজাগ ও সতর্ক দৃষ্টি রাখতে নির্দেশ দিয়েছে কেন্দ্রীয় নির্বাচন কমিশন। প্রতি রাজ্যে সর্বদল বৈঠকের নির্দেশও দিয়েছিল নির্বাচন কমিশন। উল্লেখ্য, কালীগঞ্জ বিধানসভার প্রাক্তন বিধায়ক নাসিরুদ্দিন আহমেদ গত ১ ফেব্রুয়ারি প্রয়াত হয়েছেন।

দেখুন অন্য খবর: